**יחזקאל חליפה** (נולד ב-5 במאי 1964) הוא אתלט ישראלי בעבר, אלוף ישראל בריצות למרחקים בינוניים, בריצות למרחקים ארוכים ובריצות שדה. הוא השיאן הישראלי הנוכחי (2013) בריצת 5000 מטר באולם ובעל מדליית ארד מהמכביה השתים עשרה (1985). הוא שיאן ישראל הבינלאומי הנוכחי (2013) בריצת 2000 מטר.

ביוגרפיה
--------

חליפה נולד וגדל במושב בית עזרא. הוא בן דוד, של האחיות זהבה שמואלי ומזל שלום, אתלטיות מצטיינות. הוא התאמן בקבוצת איילות בהדרכת איליה בר זאב ואחר כך בקבוצת מכבי תל אביב. כבר בהיותו בן 14 וחצי רץ לראשונה את מרתון טבריה. הוא למד באוניברסיטת קלמסון שבארצות הברית.

### 1982

בתחרות "אצבע הגליל" למרחק חצי מרתון (21.1 ק"מ) שנערכה ב-30 באוקטובר 1982 זכה חליפה במדליית ארד בתוצאה של 1:13.54 שעות, אחרי יאיר קרני (1:09.55 שעות) ואבי לוי (1:12.57 שעות).

### 1984

#### נחטף ונפצע בהתקפת מחבלים

במרוץ הקפת התבור (11 ק"מ) ה-32 ע"ש יצחק שדה שנערך ב-7 באפריל 1984 זכה חליפה במדליית זהב בתוצאה של 38.50 דקות, לפני ז'קי קרדון מצרפת (39:49 דקות) ואביב כהנא (40:05 דקות). שבוע לאחר מכן, ב-12 באפריל 1984 נחטף חליפה על ידי ארבעה צעירים פלסטינים חמושים בסכינים, שבאו מרצועת עזה, מאוטובוס בקו 300 של "אגד", שנסע מתל אביב לאשקלון ביחד עם יתר נוסעי האוטובוס. בהיותו חייל לובש מדי צה"ל, הוא וחייל נוסף, הפכו במהרה למטרה של המחבלים שאיימו עליהם בסכינים. בהמשך, הצליח לחלץ את עצמו, לאחר שקפץ דרך חלון האוטובוס אותו פתח. במהלך הקפיצה והבריחה הוא נפגע מכדור אקדח שריסק את כף ידו ונאלץ לעובר ניתוח. כחודש לאחר מכן, באליפות ישראל שנערכה בהדר יוסף ב-7 ביולי הוא זכה במדליית ארד בריצת 5000 מטר בשיא אישי חדש של 14:21.85 דוקת, התוצאה השלישית בטיבה של אתלט ישראלי באותה העת, אחרי אריה גמליאל (14:08.70 דקות) ויהודה צדוק (14:20.79 דקות). בתחרות הכנה שנערכה בהדר יוסף ב-1 באוגוסט אותה שנה הוא ניצח בריצת 2000 מטר בשיא ישראלי בינלאומי חדש של 5:19.6 דקות.

### 1985

במרוץ חצי מרתון שנערך בווטפורד שבאנגליה ב-3 בפברואר 1985 זכה חליפה במדליית ארד בשיא אישי חדש של 1:06:53 שעות, התוצאה השנייה בטיבה של אתלט ישראלי באותה העת. באליפות ישראל שנערכה ב-6 ביולי אותה שנה הוא זכה במדליית זהב בריצת 5000 מטר בשיא אישי חדש של 14:09.23 דקות, לפני אריה גמליאל (14:09.47 דקות) ושם טוב סבג (14:26.71 דקות). במקום הראשון בריצה זו סיים דייב בוזה מבריטניה (14:06.30 דקות).

#### המכביה ה-12

שבועיים לאחר מכן, בתחרות האתלטיקה של המכביה השתים עשרה שנערכה בהדר יוסף ביולי אותה שנה זכה חליפה במדליית ארד בריצת 5000 מטר בתוצאה של 14:21.89 דקות, אחרי לארי גרין מארצות הברית (14:12.72 דקות) ואריה גמליאל (14:13.33 דקות).

### 1988

בתחרות שנערכה באולם בגיינסוויל ב-6 במרץ 1988 זכה חליפה במדליית כסף בריצת 3000 מטר בשיא אישי חדש של 7:59.83 דקות ובכך היה לאתלט הישראלי השני שירד מגבול 8 דקות בריצה זו. חודש וחצי לאחר מכן, בתחרות שנערכה בדרהאם שבאנגליה ב-23 באפריל הוא זכה במדליית זהב בריצת 10000 מטר בשיאי אישי חדש של 28:56.80 דקות ובכך היה לאתלט הישראלי השני שירד מגבול 29 דקות בריצה זו.

### 1989

בתחרות שנערכה באולם בג'ונסון סיטי, טנסי שבארצות הברית ב-4 במרץ 1989 זכה חליפה במדליית זהב בריצת 5000 מטר בשיא ישראלי חדש באולם של 13:49.22 דקות (הנוכחי 2013), לפני דב קרמר שקבע אף הוא שיא אישי חדש של 13:51.58 דקות ובכך קבע את התוצאה השלישית בטיבה של אתלט ישראל באותה העת. באליפות ישראל שנערכה באותה שנה הוא זכה במדליית זהב בריצת 5000 מטר בתוצאה של 14:21.89 דקות.

שיאים אישיים
------------

* ריצת 1500 מטר: 3:50.12 דקות (1985)
* ריצת 3000 מטר (באולם): 7:59.83 דקות (1988)
* ריצת 5000 מטר (באולם): 13:49.22 דקות (1989) **שיא ישראלי באולם**
* ריצת 10000 מטר: 28:56.80 דקות (1988)
* חצי מרתון: 1:06:53 שעות (1985)

קישורים חיצוניים
----------------

ויקישיתוף מדיה וקבצים בנושא **יחזקאל חליפה** בוויקישיתוף

* יחזקאל חליפה, באתר התאחדות האתלטיקה הבין-לאומית
* אלופי ואלופות ישראל באתלטיקה באתר *gbrathletics* (באנגלית)

הערות שוליים
------------

1. ↑  שיאי ישראל בוגרים בינלאומי, באתר איגוד האתלטיקה בישראל
2. ↑  ברוריה ביגמן, קרני ניצח במירוץ "אצבע הגליל", מעריב, 31 באוקטובר 1982
3. ↑  חליפה מנצח התבור, מעריב, 8 באפריל 1984
4. ↑  דוד אייגר, יחזקאל חליפה - שנפצע וניצל באוטובוס בני הערובה, "ראיתי את המוות מול עיניי", מעריב, 15 באפריל 1984
5. ↑  חליפה שוחרר מבית החולים, מעריב, 22 באפריל 1984
6. ↑  אלכס פרלסמן, גבי - הרוזנת של הקפיצה לגובה, מעריב, 8 ביולי 1984
7. ↑  גולדווסר השווה השיא ב-100 משוכות, מעריב, 2 באוגוסט 1984
8. ↑  אלכס פרלסמן, יואב שרון - הישראלי המהיר ביותר, מעריב, 7 ביולי 1985
9. ↑  אלכס פרלסמן, פציעת איתי אילוז העיבה על הפתיחה, מעריב, 21 ביולי 1985
10. ↑  50 התוצאות הטובות בכל הזמנים - ריצת 1500 מטר באתר איגוד האתלטיקה בישראל
11. ↑  50 התוצאות הטובות בכל הזמנים - ריצת 3000 מטר באתר איגוד האתלטיקה בישראל
12. ↑  50 התוצאות הטובות בכל הזמנים - ריצת 5000 מטר באתר איגוד האתלטיקה בישראל
13. ↑  50 התוצאות הטובות בכל הזמנים - ריצת 10000 מטר באתר איגוד האתלטיקה בישראל
14. ↑  50 התוצאות הטובות בכל הזמנים - ריצת חצי מרתון באתר איגוד האתלטיקה בישראל

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 7718

 |